2020 m. gruodžio 31 d. Dekretas Nr. 2020-1828 dėl tam tikrų vienkartinių plastikinių gaminių draudimo
Pradinė versija 

Tikslinė auditorija – fiziniai ar juridiniai asmenys, kurie savo verslo tikslais už atlygį ar nemokamai pristato, naudoja, platina ar teikia tam tikrus vienkartinius plastikinius gaminius. 
Objektas: draudimo teikti tam tikrus vienkartinius plastikinius gaminius taikymo sąlygos. 
Įsigaliojimas: dekretas įsigalioja kitą dieną po jo paskelbimo, išskyrus tam tikras 2 straipsnio nuostatas, kurios įsigalioja 2021 m. liepos 3 d. 
Pastaba. Dekretu apibrėžiamos tam tikrų 2020 m. vasario 10 d. įstatymo dėl kovos su švaistymu ir žiedinės ekonomikos nuostatų taikymo sąlygos, kuriomis siekiama uždrausti tiekti tam tikrus vienkartinius plastikinius gaminius. 
Jame paaiškinami su tam tikrais vienkartiniais plastikiniais gaminiais susiję draudimai remiantis įstatymais numatytais naujais draudimais. Palaipsniui draudžiama teikti įstatyme numatytus vienkartinius plastikinius gaminius pasibaigus jų atsargoms ir ne vėliau kaip iki 2021 m. liepos 1 d. 
Nuorodos: su Aplinkosaugos kodeksu su pakeitimais, padarytais šiuo dekretu, galima susipažinti Légifrance svetainėje (http://www.legifrance.gouv.fr). 

Ministras Pirmininkas,
atsižvelgdamas į ekologinės pertvarkos ministrės rekomendaciją,
atsižvelgdamas į 2017 m. balandžio 5 d. Europos Parlamento ir Tarybos reglamentą (ES) 2017/745 dėl medicinos priemonių, kuriuo iš dalies keičiama Direktyva 2001/83/EB, Reglamentas (EB) Nr. 178/2002 ir Reglamentas (EB) Nr. 1223/2009, ir kuriuo panaikinamos Tarybos direktyvos 90/385/EEB ir 93/42/EEB,
atsižvelgdamas į Direktyvą 90/385/EEB dėl valstybių narių įstatymų, reglamentuojančių aktyviuosius implantuojamus medicinos prietaisus, suderinimo,
atsižvelgdamas į Direktyvą 93/42/EEB dėl medicinos prietaisų,
atsižvelgdamas į 1994 m. gruodžio 20 d. Europos Parlamento ir Tarybos direktyvą 94/62/EB dėl pakuočių ir pakuočių atliekų su pakeitimais, padarytais 2004 m. vasario 11 d. Europos Parlamento ir Tarybos direktyva 2004/12/EB,
atsižvelgdamas į 2008 m. lapkričio 19 d. Europos Parlamento ir Tarybos direktyvą 2008/98/EB dėl atliekų ir panaikinančią tam tikras direktyvas su paskutiniais pakeitimais, padarytais 2018 m. gegužės 30 d. Direktyva (ES) 2018/851,
atsižvelgdamas į 2015 m. rugsėjo 9 d. Europos Parlamento ir Tarybos direktyvą (ES) 2015/1535, kuria nustatoma informacijos apie techninius reglamentus ir informacinės visuomenės paslaugų taisykles teikimo tvarka, taip pat į pranešimą Nr. 2020/401/F, kuris išsiųstas Europos Komisijai 2020 m. birželio 26 d.,
atsižvelgdamas į 2019 m. birželio 5 d. Europos Parlamento ir Tarybos direktyvą (ES) 2019/904 dėl tam tikrų plastikinių gaminių poveikio aplinkai mažinimo,
atsižvelgdamas į Aplinkosaugos kodeksą, ypač jo L. 541-15-10 straipsnį,
atsižvelgdamas į 2019 m. gruodžio 24 d. Dekretą Nr. 2019-1451 dėl tam tikrų vienkartinių plastikinių gaminių draudimo,
atsižvelgdamas į viešosios konsultacijos, kuri vyko nuo 2020 m. birželio 22 d. iki liepos 13 d., metu pateiktas pastabas taikant Aplinkosaugos kodekso L. 123-19-1 straipsnį,
nutaria tai, kas nurodyta toliau.
1 straipsnis

Aplinkosaugos kodekso norminės dalies V knygos IV antraštinės dalies I skyriaus 10 skirsnio 3 poskirsnis iš dalies keičiamas taip, kaip nurodyta toliau.
1. D. 541-330 straipsnio 1 dalyje įterpiami žodžiai „bei dažai, rašalai ir klijai“.
2. D. 541-330 straipsnio 6 dalis pakeičiama šiuo punktu:
„6) aerobiškai skaidūs plastikai – plastikai, kurių sudėtyje yra priedų, kuriems oksiduojantis plastikas susiskaido į mikrodaleles arba vyksta cheminis skilimas;“.
3. D. 541-330 straipsnio 7 dalis pakeičiama taip:
„7) puodeliai ir stiklinės:
a) gėrimų indeliai ir stiklinės, visiškai arba iš dalies pagaminti iš polistireninio putplasčio, įskaitant jų kamštelius ir dangtelius;
b) gėrimų indeliai ir stiklinės, išskyrus nurodytus a punkte ir pagaminti tik iš plastiko;“.
4. D. 541-330 straipsnio 8 dalyje įterpiamas šis sakinys: „ir „kitos lėkštės – lėkštės, iš dalies pagamintos iš plastiko, įskaitant su plastikine plėvele;“.
5. D. 541-330 straipsnio 9–15 dalys pakeičiamos 9–13 dalimis taip:
„9. Stalo įrankiai – šakutės, peiliai, šaukštai, lazdelės ir kiti panašūs stalo įrankiai, naudojami maistui imti, pjaustyti ar maišyti, išskyrus stalo įrankius, kurie naudojami įkalinimo įstaigose, sveikatos priežiūros įstaigose ir oro, geležinkelių bei jūros transporto priemonėse, ir ne maisto dozavimo indus.
10. Polistireninio putplasčio tara arba talpyklos:
a) polistireninio putplasčio maisto tara, skirta vartoti vietoje arba išsinešti, t. y. tara, kaip antai dėžutės su dangteliais arba be jų, kuriose laikomas maistas, kuris, skirtas nedelsiant suvartoti vietoje arba išsinešti, paprastai yra suvartojamas tiesiai iš talpyklos ir yra paruoštas suvartoti be papildomo paruošimo, pavyzdžiui, kepimo, virimo ar pašildymo, išskyrus gėrimų tarą, lėkštes, pakelius ir pakuotes, kuriuose pateikiamas maistas;
b) polistireninio putplasčio gėrimų tara, įskaitant jų kamštelius ir dangtelius.
11. Šiaudeliai, išskyrus skirtus naudoti medicinos reikmėms, – šiaudeliai, tiekiami vartojimo vietoje arba parduodami atskirai ar partijomis galutiniam vartotojui, išskyrus tuos, kuriems taikoma Direktyva 90/385/EEB, Direktyva 93/42/EEB arba Reglamentas (ES) 2017/745.
12. Vienkartiniai puodelių dangteliai – gėrimams skirtų stiklių ar puodelių dangteliai.
13. Konfeti – konfeti, skirti naudoti dekoratyviniais ar šventiniais tikslais;“.
6. D. 541-331 straipsnis išdėstomas taip:
„D. 541-331 straipsnis. „Draudimas tiekti vienkartinius plastikinius gaminius, nurodytus L. 541-15-10 straipsnio III dalies 1 ir 2 punktuose, netaikomas gaminiams, kurie klasifikuojami kaip pakuotės, kaip apibrėžta Aplinkosaugos kodekso R. 543-43 straipsnyje.“ 

7. D. 541-332 straipsnis iš dalies keičiamas taip:

„D. 541-332 straipsnis. Draudimas tiekti L. 541-15-10 straipsnio III dalies 1 ir 2 punktuose nurodytus vienkartinius plastikinius gaminius taip pat taikomas plastikiniams gaminiams, kurių patvarumo, stiprumo ir tvirtumo savybės yra panašios į vienkartinių gaminių savybes. Šis draudimas netaikomas gaminiams, kurie yra sukurti, suprojektuoti ir pateikti rinkai taip, kad per jų gyvavimo trukmę juos būtų galima panaudoti daugelį kartų ar ciklų juos grąžinant gamintojui, kad pastarasis juos užpildytų.“ 

8. D. 541-334 straipsnis panaikinamas.
2 straipsnis

1. D. 541-330 straipsnis iš dalies keičiamas taip:
a) 7 dalies b punkte po žodžių „pagaminta tik iš plastiko“ įterpiami žodžiai „arba iš dalies pagamintas iš plastiko, kurio sudėtyje esantis kiekis viršija didžiausią kiekį, nustatytą įsakymu, kuriame nurodomas didžiausias leidžiamas plastikų kiekis ir sąlygos, kuriomis plastiko kiekis palaipsniui mažinamas iki nulio“;
b) 9 dalyje žodžiai „stalo įrankiai, naudojami įkalinimo įstaigose, sveikatos priežiūros įstaigose ir oro, geležinkelių bei jūrų transporto priemonėse, ir“ išbraukiami;
c) 11 dalyje žodžiai „prieinami naudojimo vietoje arba parduodami atskirai arba partijomis galutiniam vartotojui“ pakeičiami žodžiais „kurie išvardyti Direktyvos (ES) 2019/904 priedo B dalyje“.
2. D. 541-331 straipsnyje žodis „netaikoma“ pakeičiamas žodžiais „taip pat taikoma“.
3 straipsnis

I. Šio dekreto nuostatos taikomos kitą dieną po jo paskelbimo Prancūzijos Respublikos oficialiajame leidinyje, išskyrus 2 straipsnį, kuris įsigalioja 2021 m. liepos 3 d.
II. Gaminiams, kuriems taikomas draudimas juos tiekti pagal L. 541-15-10 straipsnio III skirsnio 2 punktą, taikomas atsargų išpardavimo laikotarpis iki 2021 m. liepos 1 d. su sąlyga, kad jie buvo pagaminti ar importuoti iki 2021 m. sausio 1 d., išskyrus gaminius, kuriems tiekimo draudimas pagal šį straipsnį įsigalioja 2021 m. liepos 3 d. ir kuriems netaikomas šis laikotarpis.
4 straipsnis

Minėto 2019 m. gruodžio 24 d. Dekreto Nr. 2019-1451 3 straipsnis panaikinamas.
5 straipsnis

Ekologinės pertvarkos ministrė bei ekonomikos, finansų ir ekonomikos gaivinimo ministras yra atitinkamai atsakingi už šio dekreto, kuris bus paskelbtas Prancūzijos Respublikos oficialiajame leidinyje, vykdymą.

